Gazeli (Ćatić)/III
<poem>
Za zavjesom tvoga stida ljepota se vječna krije,
S mirisave usne tvoje genij pjesme Kevser pije.

U kraljevstvu mističnome na podnožju tvoga trona,
Klanjajuć se, psalme poju sve anđeli i hurije.

U ponoći tvoje kose sjaju zv'jezda mirijade,
Iz svake se r'ječi tvoje tisuć čarnih misli lije.

Uz mig su ti tajnim trakom svi ašici privezani,
S tvoga čela dobrota ih kao snažno sunce grije.

O, Ljepoto jedinstvena, u zanosu Musa evo
Tebe gleda, a u srcu beskrajna mu ljubav vrije! </poem>

Musa Ćazim Ćatić